CELEX: 32020R0424
Language: lv
Date: 2020-03-19 00:00:00
Title: Komisijas Īstenošanas regula (ES) 2020/424 (2020. gada 19. marts) par informācijas sniegšanu Komisijai attiecībā uz savstarpējas izmantojamības tehnisko specifikāciju nepiemērošanu saskaņā ar Direktīvu (ES) 2016/797

20.3.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 84/20
               
            
         KOMISIJAS ĪSTENOŠANAS REGULA (ES) 2020/424
         (2020. gada 19. marts)
         par informācijas sniegšanu Komisijai attiecībā uz savstarpējas izmantojamības tehnisko specifikāciju nepiemērošanu saskaņā ar Direktīvu (ES) 2016/797
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Direktīvu (ES) 2016/797 (2016. gada 11. maijs) par dzelzceļa sistēmas savstarpēju izmantojamību Eiropas Savienībā (1) un jo īpaši tās 7. panta 5. punktu,
         tā kā:
         
                     (1)
                  
                  
                     Direktīvas (ES) 2016/797 7. panta 1. punktā noteikts, ka dalībvalstis var atļaut pieteikuma iesniedzējam nepiemērot vienu vai vairākas savstarpējas izmantojamības tehniskās specifikācijas (“SITS”) vai to daļas gadījumos, kas izsmeļoši uzskaitīti panta a)–e) apakšpunktā.
                  
               
                     (2)
                  
                  
                     Dalībvalsts paziņojumā par lēmumu 7. panta 1. punkta a) apakšpunktā minētajos gadījumos vai dalībvalsts pieprasījumā par SITS nepiemērošanu c), d) un e) apakšpunktā minētajos gadījumos būtu jāietver informācija, kas pamato SITS nepiemērošanu, un jānorāda alternatīvie noteikumi, kas piemērojami SITS vietā.
                  
               
                     (3)
                  
                  
                     Pieprasījumā būtu jāiekļauj atsauce uz SITS noteikumiem, kas netiek piemēroti, jāapraksta attiecīgais projekts, tā joma un grafiks, kā arī jāsniedz visa cita būtiska informācija, kas Komisijai palīdz novērtēt SITS nepiemērošanas atbilstību 7. panta 1. punktā noteiktajām prasībām.
                  
               
                     (4)
                  
                  
                     Pēc SITS noteikto pārejas pasākumu termiņa beigām dalībvalstīm tikai pienācīgi pamatotā gadījumā būtu jāatļauj pieteikumu iesniedzējiem nepiemērot SITS vai to daļas saskaņā ar direktīvas 7. panta 1. punkta a) apakšpunktu. Šādā gadījumā Komisijai iesniegtajā paziņojumā būtu jāiekļauj visa vajadzīgā informācija un pamatojumi.
                  
               
                     (5)
                  
                  
                     Lai vienkāršotu saziņu ar Komisiju, dalībvalstīm tad, kad tās iesniedz lēmumu par SITS nepiemērošanu projektam izstrādes beigu posmā saskaņā ar 7. panta 1. punkta a) apakšpunktu, būtu jāizmanto veidne. Šo veidni varētu arī izmantot, lai saskaņā ar direktīvas 7. panta 2. punktu paziņotu izstrādes beigu posmā esošu projektu sarakstu.
                  
               
                     (6)
                  
                  
                     Lai nodrošinātu bezpapīra administrēšanu, pieprasījums par vienas vai vairāku SITS vai to daļu nepiemērošanu būtu jānosūta Komisijai, izmantojot elektroniskus līdzekļus. Datumam, kad dalībvalstis pieprasījumu vai papildinformāciju iesūta Komisijas pastkastē, vajadzētu būt iesniegšanas datumam direktīvas 7. panta 7. punkta piemērošanas nolūkā.
                  
               
                     (7)
                  
                  
                     Šajā regulā paredzētie pasākumi ir saskaņā ar Dzelzceļa savstarpējas izmantojamības un drošības komitejas atzinumu,
                  
               IR PIEŅĒMUSI ŠO REGULU.
         
            1. pants
            Darbības joma
            Šajā regulā noteikta informācija, kas iekļaujama pieprasījumā par vienas vai vairāku savstarpējas izmantojamības tehnisko specifikāciju (“SITS”) vai to daļu nepiemērošanu Direktīvas (ES) 2016/797 7. panta 4. punkta nozīmē (turpmāk “pieprasījums par SITS nepiemērošanu”), ar kuru dalībvalstis vai nu paziņo Komisijai lēmumu par SITS nepiemērošanu saskaņā ar direktīvas 7. panta 1. punkta a) apakšpunktu, vai iesniedz Komisijai pieprasījumu par SITS nepiemērošanu saskaņā ar c), d) vai e) apakšpunktu, kā arī šāda pieprasījuma nosūtīšanai izmantojamais formāts un metode.
         
         
            2. pants
            Pieprasījumā par SITS nepiemērošanu ietvertā informācija
            
               1.   Pieprasījumā par SITS nepiemērošanu ietver šādu informāciju:
               
                           a)
                        
                        
                           atsauce uz Direktīvas (ES) 2016/797 7. panta 1. punktā minēto gadījumu, saskaņā ar kuru SITS nepiemērošana uzskatāma par pamatotu;
                        
                     
                           b)
                        
                        
                           atsauce uz SITS, uz ko attiecas pieprasījums par SITS nepiemērošanu, nosaukumu(-iem) un uz noteikumu(-iem), ko nepiemēro. Ja tas ir būtiski atbilstības novērtēšanai, katrā atsaucē iekļauj SITS nepiemērošanas laikposmu vai tā aplēsi;
                        
                     
                           c)
                        
                        
                           svarīgākā informācija par attiecīgo projektu, kurā ietverti projekta tehniskie, darbības un ģeogrāfiskie elementi, tostarp detalizēts apraksts par apakšsistēmu, ritekli vai infrastruktūru, attiecībā uz ko prasīta SITS nepiemērošana, un ar to saistītie svarīgākie datumi vai jebkura cita informācija, kas ļauj attiecīgo projektu atšķirt no citiem projektiem;
                        
                     
                           d)
                        
                        
                           atsauce uz alternatīvajiem noteikumiem, ko dalībvalsts grasās piemērot, lai atsvērtu katra SITS nepiemērošanas gadījuma ietekmi, ņemot vērā attiecīgās pamatprasības, un sīkāka informācija par šiem alternatīvajiem noteikumiem, tostarp pasākumiem, kas veicami to īstenošanas uzraudzībai un gadījumā, ja panākta vienošanās par ekspluatācijas alternatīvām, to pastāvīgas piemērošanas uzraudzībai;
                        
                     
                           e)
                        
                        
                           ja iesaistītas vairākas dalībvalstis, informācija par koordinēšanu, kas tiek veikta saskaņā ar Direktīvas (ES) 2016/797 7. panta 4. punkta pēdējo teikumu un/vai Komisijas Īstenošanas regulas (ES) 2018/545 (2) 17. panta 2. punkta pēdējo teikumu, gadījumā, kad pieprasījumi par SITS nepiemērošanu saistīti ar ritekļu atļaujām; tādu pašu informāciju sniedz par pārrobežu infrastruktūras projektiem;
                        
                     
                           f)
                        
                        
                           ekonomiskā un/vai tehniskā analīze, kas nodrošina, ka SITS nepiemērošana ir pamatota un aprobežojas ar to, kas vajadzīgs konkrētajos apstākļos.
                        
                     
            
               2.   Pieprasījumā par SITS nepiemērošanu sniedz arī šādu īpašu informāciju:
               
                           a)
                        
                        
                           attiecībā uz pieprasījumiem, kas iesniegti saskaņā ar Direktīvas (ES) 2016/797 7. panta 1. punkta a) apakšpunktu, pamatojumā iekļauj:
                           
                                       i)
                                    
                                    
                                       informāciju par attiecīgo projektu, izmantojot pielikumā noteikto veidni. Ja projekts jau ir iekļauts izstrādes beigu posmā esošu projektu sarakstā, kas sagatavots, izmantojot to pašu veidni, dalībvalstis var atsaukties uz to un tām nav atkārtoti jāiesniedz jau iesniegtā informācija. Informāciju attiecīgā gadījumā atjaunina;
                                    
                                 
                                       ii)
                                    
                                    
                                       pierādījumus, kas liecina, ka projekts ir izstrādes beigu posmā vai uz to attiecas līgums, kurš tiek pildīts, kopā ar dokumentāciju, kas liecina par projekta attiecīgajiem termiņiem un jomu;
                                    
                                 
                                       iii)
                                    
                                    
                                       pierādījumus, kas liecina, ka projekts izstrādes beigu posmā ir tādā plānošanas vai būvniecības posmā, kad izmaiņas tehniskajā specifikācijā var apdraudēt projekta paredzēto dzīvotspēju, atbilstīgi Direktīvas (ES) 2016/797 2. panta 23. punktā norādītajai termina “projekts izstrādes beigu posmā” definīcijai;
                                    
                                 
                     
                           b)
                        
                        
                           attiecībā uz pieprasījumiem, kas iesniegti saskaņā ar Direktīvas (ES) 2016/797 7. panta 1. punkta c) apakšpunktu, atkarībā no tā, kāda SITS nepiemērošana pieprasīta, pamatojumā iekļauj:
                           
                                       i)
                                    
                                    
                                       pierādījumus, kas liecina, ka vienas vai vairāku SITS vai to daļu piemērošana apdraud projekta ekonomisko dzīvotspēju. Šie pierādījumi ietver rūpīgu ekonomisko analīzi, kas nosaka nenovēršamās izmaksas, kuras vajadzīgas, lai nodrošinātu atbilstību SITS, un sniedz pierādījumus, kas liecina, ka šīs izmaksas projektu padarītu dzīvotnespējīgu. Ja SITS nepiemērošana ļauj ātrāk īstenot projektu un paildzina tā ekonomisko dzīvotspēju valsts un Eiropas dzelzceļa sistēmā, analīzē ņem vērā ekspluatācijas ieņēmumus; un/vai
                                    
                                 
                                       ii)
                                    
                                    
                                       pierādījumus par tehniskajiem elementiem, kas pamato vienas vai vairāku SITS vai to daļu piemērošanas negatīvo ietekmi uz projekta tehnisko savietojamību ar valsts dzelzceļa sistēmu;
                                    
                                 
                     
                           c)
                        
                        
                           attiecībā uz pieprasījumiem, kas iesniegti saskaņā ar Direktīvas (ES) 2016/797 7. panta 1. punkta d) apakšpunktu, pamatojumā ietver attiecīgo dalībvalstu un trešo valstu sarakstu un norāda dzelzceļa līnijas, kurās tiek ekspluatēti ritekļi, uz ko attiecas pieprasījums;
                        
                     
                           d)
                        
                        
                           attiecībā uz pieprasījumiem, kas iesniegti saskaņā ar 7. panta 1. punkta e) apakšpunktu, pamatojumā norāda tīklu vai tīkla daļu(-as), uz ko attiecas pieprasījums, un pamato šā tīkla vai tīkla daļas(-u) atdalīšanu no pārējā Savienības dzelzceļa tīkla un/vai nošķirtību.
                        
                     
         
         
            3. pants
            Pieprasījuma nosūtīšanas formāts un metode
            
               1.   Pieprasījums par SITS nepiemērošanu ir ne garāks kā 10 lapas. Papildinformāciju var pievienot pieprasījumam kā pielikumus.
            
            
               2.   Paziņojumu vai pieprasījumu par SITS nepiemērošanu un visu turpmāko informāciju dokumentācijas papildināšanai iesniedz tikai elektroniski, nosūtot uz īpašu Komisijas elektroniskā pasta adresi:
               MOVE-RAIL-DEROGATIONS@ec.europa.eu.
            
            
               3.   Datums Direktīvas (ES) 2016/797 7. panta 7. punkta piemērošanas nolūkā ir datums, kad pieprasījumu vai turpmāku informāciju dokumentācijas papildināšanai iesniedza, izmantojot elektronisko pastu, kā noteikts 2. punktā.
            
            
               4.   Saņemšanas apstiprinājumā, kuru Komisija nosūta dalībvalstij septiņu dienu laikā, ietver unikālu identifikatoru ar atsauci uz attiecīgo dalībvalsti, projektu un iesniegšanas gadu.
               Kad dalībvalsts sazinās ar Komisiju par SITS nepiemērošanas gadījumu, tā norāda unikālo identifikatoru.
            
         
         
            4. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            Šo regulu piemēro no 2020. gada 16. septembra.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 19. martā
            
               
                  Komisijas vārdā –
               
               
                  Priekšsēdētāja
               
               Ursula VON DER LEYEN
            
         
         
            (1)  OV L 138, 26.5.2016., 44. lpp.
         
         
            (2)  Komisijas 2018. gada 4. aprīļa Īstenošanas regula (ES) 2018/545, ar ko saskaņā ar Eiropas Parlamenta un Padomes Direktīvu (ES) 2016/797 nosaka dzelzceļa ritekļa atļaujas un dzelzceļa ritekļa tipa atļaujas piešķiršanas procesa praktisko kārtību (OV L 90, 6.4.2018., 66. lpp.).
      
      
         
            PIELIKUMS
            Veidne, kas izmantojama, lai aprakstītu projektu izstrādes beigu posmā, ja tiek prasīta vienas vai vairāku SITS vai to daļu nepiemērošana šim projektam saskaņā ar Direktīvas (ES) 2016/797 7. panta 1. punkta a) apakšpunktu, un kurā ietverama informācija, kas prasīta šīs regulas 2. panta 1. punktā un 2. punkta a) apakšpunktā
            
                        Projekta nosaukums
                     
                     
                        Informācija par projekta jomu
                     
                     
                        Visi datumi un darbības, kas pamato, ka projekts ir izstrādes beigu posmā vai par to ir parakstīts līgums
                     
                     
                        Tehniskās specifikācijas, kas netiek piemērotas, un alternatīvie noteikumi un/vai standarti, kas tiek piemēroti
                     
                     
                        Visa cita būtiskā informācija, piemēram, izmantošanas telpa(-as), tostarp koordinēšana atbilstīgi Īstenošanas regulas (ES) 2018/545 17. panta 2. punktam
                     
                     
                        Informācija, kas pamato, ka projekts nav dzīvotspējīgs
                     
                     
                        Attiecīgajam projektam jau piešķirtās atkāpes (ja tādas ir)